Fyrsti leikur Skagamanna í fyrstu deild karla í fótboltanum fór fram í dag í blíðskaparveðri og við góðar aðstæður á Akranesi . Gestirnir frá HK voru betri aðilinn fyrstu 15 mínútur leiksins en síðan komu Skagamenn sterkir til leiks og voru ráðandi aðilinn í leiknum fram að hálfleik . Þeir komust yfir á 41. mínútu með marki nýliðans Einars Loga Einarssonar sem þarna var að leika sinn fyrsta deildarleik , en Einar Logi er bróðir Heimis , fyrirliða Skagaliðsins sem ekki spilaði þennan leik vegna meiðsla . Seinni hálfleikur byrjaði eins og sá fyrri . HK menn voru mun ákveðnari og heimamenn náðu sér í raun aldrei almennilega á strik í seinni hluta leiksins . HK menn jöfnuðu leikinn á 58. mínútu með marki Davíðs Magnússonar . Þeim tókst síðan að komast yfir á 80. mínútu þegar gamli markahrókurinn í liði HK , Jónas Grani Garðarsson , skoraði af stuttu færi . Reyndist það sigurmark leiksins því fleiri urðu þau ekki og HK fór í Kópavog nestaður öllum þremur stigunum úr leiknum .